玩鞭亭
作者：韓元吉
朝代：宋

paragraphs: 黄鬚鮮卑勇無策，自馳駿馬來窺賊。
賊奴但怪日繞營，起看飛塵已無跡。
寶鞭不惜棄道傍，坐令老嫗知興亡。
百年社稷有天意，奸鋒逆焰徒鴟張。
孤城遺跡森在目，平湖無波春草綠。
却對青山憶謝公，公老猶嫌人姓木。
邊兵已重朝士輕，中原有路何由行。
柙中虎兕不可制，江左夷吾浪得名。